Talle sterf in nog ŉ busongeluk op N1Paramedici het 34 pasiënte op die toneel bestendig voor hulle na verskeie hospitale gebring is. Foto: Netcare911 Minstens tien mense is dood en 34 beseer toe ŉ bus vanoggend vroeg op die N1 tussen Polokwane en Mokopane omgeslaan het. Konst. Mienkie Ramakgoakgoa, polisiewoordvoerder, sê beamptes is op die toneel naby die Ranch-hotel om die oorsaak van die ongeluk te ondersoek. Volgens Tebogo Magoro van Netcare 911 het paramedici die groot passasiersbus op sy sy aangetref in die veld langs die nasionale pad, sowat 20 km suid van Polokwane. Tien sterfgevalle is bevestig. Russel Meiring, ER24-woordvoerder, sê beamptes van verskeie nooddienste het talle passasiers rondom die bus aangetref wat uit die voertuig geslinger is. “Paramedici het die beseerdes ondersoek en vasgestel dat tien mense aan veelvuldige, noodlottige beserings beswyk het. “Nog 34 pasiënte is ondersoek,” sê hy. “Vyf het ernstige beserings opgedoen, terwyl 29 se beserings matig tot gering was. Nadat paramedici hul toetand op die toneel bestendig het, is hulle vir dringende behandeling na verskeie hospitale gebring.” Ramakgoakgoa sê die bus was blykbaar van Harare na Gauteng onderweg, maar sy kon nie die presiese tyd van die ongeluk bevestig nie. “Die pad was enkele ure lank gesluit, maar is intussen heropen,” het sy Vrydagoggend aan Maroela Media gesê. Dit kom na Maandagoggend se busongeluk waarin 11 mense gesterf het en meer as 30 beseer is. Die bestuurder van dié bus, wat met meer as 30 passasiers van Zambië na Gauteng onderweg was, het omstreeks 06:30 op die N1 suid van Mookgophong beheer oor die voertuig verloor, vermoedelik nadat ŉ band gebars het.